Karina Adsbøl (DD), 2025-04-22:
Tak for det, formand.
Så står vi her igen, og det gjorde vi også for knap et år siden, hvor der netop også var et lovforslag, der indeholdt en solnedgangsklausul, og nu vil man så forlænge den, endda til 2027.
Set i lyset af den viden, vi har i dag, i forhold til hvad vi havde tidligere, er det faktisk dybt bekymrende.
Der er flere ting, der er dybt bekymrende.
Noget andet er, at ministeren ikke, siden vi startede den her drøftelse, har indledt noget samarbejde med de nordiske lande eller Sydkorea og andre for netop at komme til bunds i det her.
Og hvis man overhovedet skal snakke om et fremtidigt adoptionssystem, skal man jo være hundrede procent sikker på, at det, vi har været vidne til, og det, der også er kommet frem med Sandhedskommissionen, ikke kommer til at foregå eller forekomme fremadrettet.
Og hvis man ikke kan være sikker på det, er hele diskussionen, om man så overhovedet skal have et fremtidigt adoptionssystem.
For der er jo ingen tvivl om, at vi ikke kan være vidne til det, der er foregået tidligere og de mange frygtelige fortællinger, vi har hørt, hvor familier og forældre har fået franarret deres børn på fødegangen, hvor de er blevet løjet døde, og så er de blevet bortadopteret.
Så derfor er det her en større og bredere diskussion, og derfor er det også ærgerligt, at ministeren ikke har indkaldt til nogen som helst drøftelser om det her.
Jeg vil bare sige, at vi støtter ikke en forlængelse af den her solnedgangsklausul en gang til.
Regeringen har hvilet på laurbærrene, de har ikke handlet, og det her er ikke nogen ny diskussion.
Det er noget, vi har appelleret til i lang, lang tid, og nu har vi også indkaldt til en forespørgselsdebat om hele adoptionsområdet.
Så der er rigtig mange spørgsmål, man kan stille til det her.
Og så er der høringssvarene – jeg kan tage det her fra Adoptionspolitisk Forum, og de skriver: »Adoptionspolitisk Forum kan ikke støtte den foreslåede forlængelse af Ankestyrelsens midlertidige tilladelse til formidling af transnationale adoptioner –
denne bør bortfalde 1.7 2025 som oprindeligt anført Dette skyldes: 1. Der er ingen sikring eller undersøgelser af adoptionsprocesser og således ingen garanti for at de foregår lovligt og etisk.
2. At folk står på venteliste bør ikke overskygge behovet for at sikre adopteredes rettigheder.
3. Social og Boligministeriets rolle som tilsynsførende på adoptionsområdet kan ikke ske forsvarligt og er ikke beskrevet, så området står reelt uden tilsyn, og der er ikke beskrevet en løsning for dette.
5. Ankestyrelsens PAS ordning har ikke løftet behovet for PAS – hvilket en særdeles begrænset undersøgelse allerede viser ligesom Ankestyrelsen ikke kan agere videncenter eller lign. på de adopterdes vegne – hvilket håndtering af adopteredes papirer og undersøgelse af klager har vist indtil nu jf. tre tidligere beskikkede medarbejdere påpegede i 2022.
Adoptionspolitisk Forum finder det problematisk, at man fortsat insisterer på at formidle børn til folk på venteliste uden at vide om det er lovligt, uden ændret praksis og uden at håndtere de problemer, der strukturelt er indbygget i transnationale adoptioner.
« Det er jo hele udfordringen i forhold til de ting, vi også hører, og også det, der står i høringssvarene.
Derfor er det dybt bekymrende, og det er endnu mere bekymrende, at det her er foregået i så lang tid uden nogen som helst handling fra regeringens side, og nu vil man så udskyde det her til 2027.
Det er længe siden, ministeren blev opfordret til bl.a. at tage kontakt til ministerkollegaer i andre lande, netop også i forhold til et samarbejde om, hvordan de håndterer hele det her store spørgsmål om den viden, der også er kommet frem, og de sager, der har været i pressen.
På den baggrund kan Danmarksdemokraterne ikke støtte en forlængelse af den her solnedgangsklausul.